Оптикоелектрон отличена от Белия дом



Продукти на панагюрската фирма “Оптикоелектрон Груп” бяха отличени от американски експерти при тестове на специални обективи с температурна компенсация, предназначени за експлоатация при екстремни климатични и тактически условия. 

Тестовете са проведени във Вашингтон и са били организирани и ръководени от Международен полицейски съвет по контратероризъм, като в комисията за оценка на съответствието на продуктите освен командването и водещите експерти на IPCCT, са участвали също почетният конгресмен Уилям Александър, както и представител на Министерство на вътрешната сигурност на САЩ, съобщиха от компанията.

Д-р. инж. Цветана Донова, търговски директор на “Оптикоелектрон груп”, получи Почетния знак на Белия дом и сертификат за иновация в американския Конгрес. Със сертификати за иновация са отличени и двамата изобретатели на обективите - инж. Иван Гарчев, изпълнителен директор и инж. Христо Цоневски, мениджър Производство, проектиране и разработване. 

Сертификат за принос в научноизследователската дейност в сферата на сигурността и отбраната е връчен и на д-р инж. Цветана Донова, която е участвала и в специализирана конференция във Вашингтон, на която е представила потенциала, политиката, стратегическите цели и продуктите на компанията.

